Burjassot guarda silenci en senyal de duel i solidaritat amb el poble francés pel brutal atemptat a Niça
2025-07-24

Autoritats i personal de l’Ajuntament de Burjassot s’han concentrat hui (15-07-2016), a les 12 h del migdia, en les portes del Consistori, per a guardar un minut de silenci en senyal de duel i solidaritat amb el poble francés, després del brutal atemptat terrorista ocorregut en la nit d’ahir dijous, a Niça. Una massacre que ha costat la vida a 84 persones i que ha deixat ferides a més d’un centenar, 18 d’elles en estat crític, segons les últimes informacions.

El terror va irrompre en el passeig marítim de la localitat francesa mentre anit finalitzaven les celebracions del 14 de juliol, quan un camió envestía sense miraments a la multitud, xiquets, adults, famílies completes, que estaven gaudint d’un espectacle de focs artificials en el Passeig dels Anglesos.

El camió, de 19 tones, va irrompre a tota velocitat en la rambla costanera i va avançar dos quilòmetres fent zig-zag i atropellant al seu pas als turistes i ciutadans que es trobaven en el carrer. El conductor va ser finalment abatut per la policia.